4 เรื่องที่คนไทยยังมีความรอบรู้ด้านสุขภาพน้อย  เร่งขับเคลื่อนผ่านแผนปี 2566–2570
นายสาธิต ปิตุเตชะ รัฐมนตรีช่วยว่าการกระทรวงสาธารณสุข ประชุมคณะกรรมการสร้างเสริมความรอบรู้และสื่อสารสุขภาพแห่งชาติ ครั้งที่ 1 ว่า ถือเป็นการประชุมครั้งแรก เพื่อเริ่มต้นของการขับเคลื่อนแผนแม่บทภายใต้ยุทธศาสตร์ชาติประเด็นที่ 13 การเสริมสร้างให้คนไทยมีสุขภาวะที่ดี แผนย่อย (13.1) การสร้างความรอบรู้ด้านสุขภาพและการป้องกันควบคุมปัจจัยเสี่ยงที่คุกคามสุขภาวะ ให้เป็นไปอย่างมีประสิทธิภาพ มีการบูรณาการการดำเนินงานระหว่างหน่วยงานทุกภาคส่วน เพื่อให้ประชาชนมีความรอบรู้ด้านสุขภาวะ มีการดูแลสุขภาพ มีพฤติกรรมสุขภาพ ที่พึงประสงค์ ป้องกันและลดโรคที่สามารถป้องกันได้ จากผลการสำรวจความรอบรู้ด้านสุขภาพของคนไทย  อายุ 15 ปีขึ้นไป ครั้งที่ 1 เมื่อปี 2562 พบภาพรวมคนไทยร้อยละ 19 มีความรอบรู้ไม่เพียงพอต่อการตัดสินใจดูแลสุขภาพ โดยเรื่องที่คนไทยมีความรอบรู้ด้านสุขภาพน้อยที่สุด 4 ลำดับคือ ผลิตภัณฑ์ยาและสุขภาพ บริการสุขภาพ การป้องกันโรคและการส่งเสริมสุขภาพ จึงต้องมีการขับเคลื่อนเพื่อส่งเสริมให้คนไทยให้มีความรอบรู้ด้านสุขภาพเพิ่มขึ้น ผ่านการประชุมคณะกรรมการสร้างเสริมความรอบรู้และสื่อสารสุขภาพแห่งชาติ เพื่อร่วมกันพิจารณาร่างแผนปฏิบัติการสร้างความรอบรู้ด้านสุขภาวะและการป้องกันปัจจัยเสี่ยงที่คุกคามสุขภาวะ ปี 2566–2570 สำหรับใช้ดำเนินการสร้างความรอบรู้ประชาชนไทยต่อไปด้านนายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า กรมอนามัยและหน่วยงานภาคีที่เกี่ยวข้อง ยกร่างแผนปฏิบัติการด้านความรอบรู้ด้านสุขภาพมาตั้งแต่ปี 2564 เพื่อขับเคลื่อนแผนปี 2566–2570 ประกอบด้วย 4 ยุทธศาสตร์หลักคือ ยุทธศาสตร์การเพิ่มศักยภาพในการจัดการสุขภาวะของคนทุกกลุ่มวัย ยุทธศาสตร์พัฒนาภาคีเครือข่ายประชาชน องค์กร ชุมชนท้องถิ่น ยุทธศาสตร์การพัฒนาระบบสาธารณสุขปฐมภูมิ การศึกษา สังคมที่เอื้อต่อการมีสุขภาพที่ดี และยุทธศาสตร์สนับสนุนการมีส่วนร่วมทุกภาคส่วน ประสานงานเครือข่าย ทั้งระดับส่วนกลาง และระดับภูมิภาค นำนโยบายสู่การปฏิบัติเพื่อให้เกิดความครอบคลุมในการส่งเสริมความรอบรู้ด้านสุขภาพแก่ประชาชนทุกกลุ่มวัย กลุ่มด้อยโอกาสและกลุ่มเปราะบาง โดยมีเป้าหมายให้กลุ่มคนเหล่านี้สามารถเข้าถึง เข้าใจ ปรับใช้ และบอกต่อข้อมูลด้านสุขภาพได้